ཅེས་གསུང་པ་བཞིན་དང་རི་བོང་ཅལ་འདྲོགས་ཀྱི་དཔེ་བཞིན་དུ་དཔྱད་བལྟ་ཉན་ཁོམ་མེད་པར་གྲོགས་ཚོམས་དང་འཕྲིན་སྟེགས་སོགས་སུ་བདེན་མིན་གྱི་གསར་འགྱུར་མང་པོ་སྤེལ་བཞིན་པ་མཐོང་བའི་རྐྱེན་ལས་ཕན་འདོད་ཀྱིས་བསམ་པས་ཀུན་ནས་བླངས་ཏེ་འབོད་བསྐུལ་ཞིག་ཞུ་འདོད་ན་རྣམ་པ་ཚོས་ཅི་ནས་ཀྱང་དགོངས་པ་རེ་བཞེས་འཚལ་ཞུ།དེ་ཡང་ང་ཚོས་འདས་པའི་བྱ་བར་ཕྱོགས་བསྡོམས་ཤིག་བྱས་ན་སྤེལ་དགོས་པ་དང་སྤེལ་ན་དོན་དང་ལྡན་པ་ཡིན་པ་རྒྱུ་མཚན་ཆེ་བ་ཁུངས་ཡོད་པའི་གསར་འགྱུར་པར་ཡིག་མང་པོ་ང་ཚོས་སྤེལ་ཚར་བ་རེད་ལ་དེ་དང་མཉམ་དུ།བཀྲ་ཤིས་སྣ་ནག་མ་དང་ལྷན་གཅིག་ཏུ།།གསུངས་པ་ལྟར་རྒྱུ་མཚན་གང་ཡང་མེད་པའི་འཆལ་གཏམ་མང་པོ་ཡང་སྤེལ་མྱོང་ཡོད་ལ་སྤེལ་བཞིན་ཡོད།འུ་ཚོས་ཞིབ་ཏུ་དགོངས་པ་ཞིག་བཞེས་དང་།ང་ཚོ་མཐོ་སྒང་གི་ཡང་རྩེ་འདིར་གནས་པའི་མི་རྣམས་ནི་རྒྱུད་དྲང་ཞིང་གཞན་ཕན་ལ་བརྩོན་པ་ཤ་སྟག་ཏུ་གླེང་བཞིན་ཡོད་ན་དྲང་པོ་ལས་འདས་པའི་རྫུན་མ་དང་ཕན་པ་ལས་ལོག་པའི་གསར་འགྱུར་མང་པོ་འགྲེམས་དོན་ཅི་ཡིན་ནམ།དེ་ནི་ང་ཚོས་མ་དཔྱད་མ་བརྟག་པར་ཡོད་ཚད་བདེན་པར་རློམས་ནས་སྤེལ་བ་གོར་མ་ཆགས་ནའང་ཡོད་ཚད་དང་བརྗོད་ཚད་བདེན་པའི་ཁྱབ་པ་ཞིག་ག་ནས་ཡོད།དཔེར་ན་ཡུན་རིང་མིན་པའི་སྔོན་དུ་བོད་ཀྱི་གླུ་པ་གྲགས་ཅན་ཤེར་བསྟན་དང་བློ་བཟང་གཉིས་གྲྭ་པ་བྱས་འདུག་ཅེས་པའི་པར་རིགས་ས་ཁྱབ་གནམ་ཁེངས་བྱས་ནའང་རྣམ་པ་གཉིས་ནི་གྲྭ་པ་བྱས་མེད་ལ་དེ་བཞིན་དུ་ད་དུང་གླུ་པ་རིགས་དགའ་འཇིག་རྟེན་འདི་ནས་ཁ་བྲལ་བའི་སྐོར་གྱིས་པར་ཡིག་མང་པོ་སྤེལ་ནའང་ད་ལྟ་ཐམས་ཅད་རྫུན་པར་གྲགས་པ་ལྟར་རེད།